गुजरात के स्कूलों में 2016-17 में शिक्षा बचाओ आंदोलन समिति के संस्थापक दीनानाथ बत्रा की लिखी पुस्तकों को आधार बनाकर पाठ्यविषयवस्तु में अनेक ऐसे परिवर्तन किए गए जिन्हें अंधविश्वासों को प्रश्रय देने वाला और काल्पनिक इतिहास पर आधारित माना जा सकता है। भारतीय विज्ञान कांग्रेस के अधिवेशनों में पिछले तीन चार वर्ष में विज्ञान की खोजों और सिद्धांतों से अधिक भारत के मिथकीय इतिहास पर चर्चा होती रही है एवं इसे महिमामंडित किया जाता रहा है। 2015 की मुम्बई विज्ञान कांग्रेस में एक सेशन संस्कृत भाषा में प्राचीन विज्ञान पर केंद्रित था जिसमें श्री बोडस और श्री जाधव द्वारा प्राचीन भारतीय उड्डयन विज्ञान पर एक शोधपत्र प्रस्तुत किया जाना था। 2018 की विज्ञान कांग्रेस में विज्ञान और प्रौद्योगिकी मंत्री की हैसियत से डॉ हर्षवर्धन ने कहा कि स्टीफन हाकिंग के अनुसार आइंस्टीन के एक प्रसिद्ध समीकरण से कहीं बेहतर सिद्धांत वेदों में प्रतिपादित किए गए हैं। यद्यपि इस कथन को प्रमाणित न किया जा सका। हर्षवर्धन ने ट्वीट कर यह भी कहा कि हिन्दू धर्म के संस्कारों और रीति रिवाजों का गहन वैज्ञानिक आधार है तथा भारत की वर्तमान वैज्ञानिक और तकनीकी उपलब्धियां दरअसल गौरवमयी अतीत की खोजों की ही बदौलत प्राप्त हुई हैं। नोबल पुरस्कार विजेता वेंकटरमन रामकृष्णन ने भारतीय विज्ञान कांग्रेस को एक सर्कस की संज्ञा देते हुए कहा कि यह एक ऐसा संगठन है जहाँ विज्ञान की ही चर्चा नहीं होती है।